American Music-pryse: Taylor Swift en Lionel Richie maak geskiedenisLionel Richie is met ‘n AMA-ikoontoekenning vereer. (Foto: Valerie Macon/AFP) Die Amerikaanse popsanger Taylor Swift het Sondagaand tydens die American Music Awards (AMA) amptelik die mees bekroonde musikant in dié toekenningsgeleentheid se geskiedenis geword toe sy haar 40ste AMA-beeldjie huis toe geneem het. Swift het nie net al ses toekennings waarvoor sy benoem is, ingeoes nie, maar is ook vir die sewende keer as kunstenares van die jaar aangewys. Die 32-jarige Swift het nou kunstenaars soos Michael Jackson en Whitney Houston, wat onderskeidelik altesaam 26 en 22 AMA-toekennings gewen het, verbygesteek en onder meer die toekennings vir gunsteling-popkunstenares, gunsteling-countrykunstenares én gunstelingmusiekvideo gewen. Taylor Swift het ses toekennings ingeoes. (Foto: Instagram/AMA) Beyoncé is met drie toekennings, waaronder gunsteling-R&B-kunstenares en gunsteling-R&B-album vir Renaissance vereer, terwyl die K-popgroep BTS die toekennings vir gunstelinggroep en gunsteling-K-Pop-groep gewen het. Ander noemenswaardige wenners sluit Harry Styles, Kendrick Lamar en Bad Bunny – wat elk twee toekennings gewen het – in. Lionel Richie het ook vanjaar geskiedenis by dié geleentheid gemaak toe hy met AMA se ikoontoekenning vereer is. American ICON right there! ???? We love you, @LionelRichie!! ???????? #AMAs https://t.co/GKfTUuBBZk — American Idol (@AmericanIdol) November 21, 2022 Die “Hello”-sanger het nie net sy 18de AMA-toekenning gewen nie, maar ook die enigste kunstenaar geword om dié toekenningsgeleentheid elke dekade sedert sy ontstaan in 1973 by te woon. Die 73-jarige ikoon is ook met ŉ huldeblyk-medley deur kunstenaars soos Stevie Wonder, Charlie Puth en Ari Lennox verras. Die AMA’s is vanjaar weer in die Microsoft-teater in Los Angeles, VSA, aangebied, met die akteur en komediant Wayne Brady wat as seremoniemeester opgetree het. Dié geleentheid het deur die jare ook vir ŉ paar ikoniese rooitapyt-oomblikke gesorg en vanjaar was geen uitsondering nie, met helder kleure, vere en baie blinkers. Die akteur en komediant Wayne Brady was seremoniemester. (Foto: Instagram/AMA) Geen vervelige pakke was op dié geleentheid se swart tapyt te sien nie, met kunstenaars soos Lionel Richie, Kodak Black, Smokey Robinson en die sanggroep Måneskin wat met bont patrone en bykomstighede elkeen hul individuele stempel op tradisionele aandpakke afgedruk het. Die omstrede sanger Machine Gun Kelly het egter ver bo die ander uitgestaan in ŉ waaghalsige helder pers Dolce & Gabbana-pak wat heeltemal met metaalspykers bedek was. Kunstenaresse soos Meghan Trainor, Taylor Swift, Ellie Goulding, Pink en Kelly Rowland het in blink nommers gesprankel, terwyl die Duitse sanger Kim Petras hulde aan Britney Spears se bekende dubbeldenim-uitrusting van die 2001-AMA’s gebring het. Hier is ŉ volledige lys van vanjaar se wenners. Bronne: People, Billboard.